Erika Burianová-Dobrovičová

**Erika Burianová-Dobrovičová** (* 10. september 1967, Prešov) je bývalá slovenská basketbalistka, reprezentantka Česko-Slovenska a Slovenska.

## Kariéra
Dlhoročná opora reprezentácie Česko-slovenska a neskôr aj Slovenska, vo svojej ére jedna z najlepších podkošových hráčok v Európe. Začínala v Prešove, odkiaľ prišla študovať na Internátnu športovú školu v Banskej Bystrici. Tu sa prvý krát stretla s o rok mladšou Annou Janoštinovou, obe sa stali už v mladom veku líderkami klubu. V kategórii starších dorasteniek získali v roku 1984 titul majsteriek Slovenska a druhé miesto na majstrovstvách Česko-Slovenska. V tom istom roku ako 17-ročná pomohla ženám Slávie PF Banská Bystrica vybojovať postup do celoštátnej ligy. V rokoch 1988 a 1989 postúpila Slávia PF až do finále ligy a v sezóne 1989/1990 získala ako prvý slovenský ženský klub majstrovský titul v česko-lovenskej lige, čím tak prerušila 39-ročnú nadvládu pražských družstiev v najvyššej súťaži. Vo finálovej sérii vyhrali 3:1 na zápasy nad svojim premožiteľom z predchádzajúcich dvoch ročníkov Slaviou VŠ Praha.

Bronzová medailistka z majstrovstiev Európy junioriek z roku 1984 reprezentovala Česko-Slovensko 209-krát v rokoch 1986 až 1992. V čs. drese sa zúčastnila dvoch svetových a troch európskych šampionátov, dvakrát bola účastníčkou olympiády. Už ako 18-ročná štartovala na MS 1986, kde výrazne prispela k štvrtému miestu omladeného družstva, rovnako štvrtú priečku obsadilo Česko-Slovensko na MS 1990 v Malajzii. Na olympijskom turnaji v Soule 1988 boli čs. basketbalistky ôsme, v Barcelone 1992 sa družstvo, v ktorom bolo až deväť Sloveniek umiestnilo na šiestej priečke. 

Erika Dobrovičová zažiarila na ME 1989, kde čs. basketbalistky získali strieborné medaily po finálovej prehre so Sovietskym zväzom 61 : 64. Dobrovičovú vyhlásili za najlepšiu podkošovú hráčku ME a zvolili ju do najlepšej päťky šampionátu. V ankete získala najviac bodov - 18, rovnako ako Juhoslovanka Nakičová, ideálnu zostavu ME doplnili hráčky ZSSR Zasuľská, Kuznecovová a Zabaľujevová. 

Po rozdelení Česko-Slovenska sa slovenský ženský basketbal zaradil medzi najúspešnejšie športové odvetvia. Na ME 1993 v Perugii bola Burianová kapitánkou tímu, ktorý získal pre slovenský šport v ére samostatnosti prvú medailu v kolektívnom športe na vrcholnom podujatí. Slovensko získalo bronzové medaily, po semifinálovej prehre s Španielskom 55 : 73, zdolalo v stretnutí o tretie miesto domáce Taliansko 68 : 67.
Na MS 1994 v Austrálii obsadilo Slovensko piate miesto ako najlepší tím z Európy, medzi osem najlepších tímov sa z Európy dostali len Slovensko a Španielsko. Nechýbalo veľa a Slovenky mohli hrať o medaily, odohrali výborný zápas s obhajkyňami titulu, družstvom USA, ale po prehre 96 : 103 hrali o 5. až 8. miesto. V zápase o 5. miesto vyhrali Slovenky nad Kubou 92 : 81, v skupine dokázali poraziť aj Brazíliu, ktorá nakoniec získala titul. Burianová bola so 147 bodmi najlepšou slovenskou strelkyňou a v celkových štatistikách sa zaradila medzi najlepšie hráčky šampionátu.

Na ME 1999 v Poľsku prispela k štvrtému miestu Slovenka a k postupu na OH 2000, na olympiáde neštartovala pre materské povinnosti.

Na klubovej úrovni pôsobila Erika Burianová-Dobrovičová okrem Banskej Bystrice v Stade Bordeaux, CB Vigo, Symel Tenerife, BK Trutnov. Je štvrtou najlepšou strelkyňou v histórii česko-slovenskej a českej basketbalovej ligy, dosiahla celkom 6 547 bodov.

Trikrát vyhrala anketu Basketbalistka roka, v roku 1986 ako 19-ročná, v rokoch 1989  a 1994), v ankete o *Najlepšiu basketbalistku Česko-Slovenska* bola dvakrát druhá, v rokoch 1987 a 1989 vždy za Ivanou Novákovou zo Slavie VŠ Praha. V roku 1989 sa stala v ankete talianskeho magazínu *Gazzetta dello Sport* treťou najlepšou hráčkou v Európe za Danirou Nakičovou (Juhoslávia) a Kuznecovovou (ZSSR). V ankete o Najlepšiu basketbalistku Slovenska 20. storočia obsadila druhé miesto za dlhoročnou spoluhráčkou z reprezentácie aj Slávie PF Annou Kotočovou.

## Úspechy a ocenenia
* 2. miesto na ME 1989
* 3. miesto na ME 1993
* 4. miesto na MS 1986 a MS 1990 
* 5. miesto na MS 1994
* 6. miesto na OH 1992
* víťazka čs. basketbalovej ligy 1990
**Individuálne**
* *Basketbalistka roka* na Slovensku 1986, 1989, 1994
* 2. miesto v ankete *Najlepšia basketbalistka Slovenska 20. storočia*
* 3. najlepšia basketbalistka v Európe 1989 podľa Gazzetta dello Sport
* najlepšia hráčka českej ligy 1996

## Referencie

## Zdroje
*Namiesto oslavy tichá spomienka – 30 rokov od titulu basketbalistiek Slávie PF Banskej Bystrice
*Podkošová legenda: Keď som videla loptu, klavír šiel bokom

Kategória:Slovenské basketbalistky
Kategória:Slovenskí olympionici
Kategória:Česko-slovenskí olympionici
Kategória:Basketbalisti na Letných olympijských hrách 1992